LV Eiropas Savienības Oficiālais Vēstnesis C 379/4

KOMISIJAS ATZINUMS

(2017. gada 7. novembris)

par mainīto plānu tam, kā apglabājami radioaktīvie atkritumi no metālu pārstrādes kompleksa Cyclife UK Ltd, kas atrodas Vorkingstonā, Kumbrijā, Apvienotajā Karalistē

(Autentisks ir tikai teksts angļu valodā)

(2017/C 379/03)

Turpmāk izklāstītais novērtējums veikts saskaņā ar Euratom līgumu, neskarot nekādus papildu novērtējumus, kas jāveic saskaņā ar Līgumu par Eiropas Savienības darbību, kā arī no tā un no sekundārajiem tiesību aktiem izrietošās saistības (1).

2017. gada 30. maijā Eiropas Komisija saskaņā ar Euratom līguma 37. pantu no Apvienotās Karalistes valdības saņēma vispārīgos datus, kas attiecas uz mainīto plānu tam, kā apglabājami radioaktīvie atkritumi (2) no metālu pārstrādes kompleksa Cyclife UK Ltd.

Pamatojoties uz šiem datiem un apspriedusies ar ekspertu grupu, Komisija ir sagatavojusi šādu atzinumu:

1. Attālums starp objektu un tuvāko robežu ar citu dalībvalsti (šajā gadījumā Īriju) ir 180 km.

2. Plānotās izmaiņas ir saistītas ar šķidro radioaktīvo efluentu izplūžu pieļaujamā limita paaugstināšanu.

3. Normālos ekspluatācijas apstākļos plānotajām izmaiņām nevajadzētu radīt būtisku risku citas dalībvalsts iedzīvotāju veselībai, ņemot vērā dozas limitus, kas noteikti jaunajās drošības pamatstandartu direktīvās (3).

4. Ja pēc tāda veida un apmēra avārijas, kāda aplūkota vispārīgajos datos, notiktu neparedzēta radioaktīvo efluentu noplūde, radioaktīvā starojuma dozas, ko saņemtu citas dalībvalsts iedzīvotāji, būtiski neietekmētu to veselību, ņemot vērā standartlīmeņus, kas noteikti drošības pamatstandartu direktīvās.

Līdz ar to Komisijas ieskatā tas, ka tiks īstenots mainītais plāns tam, kā apglabājami radioaktīvie atkritumi no metālu pārstrādes kompleksa Cyclife UK Ltd (agrāk – Studsvik UK Ltd), kas atrodas Vorkingstonā, Kumbrijā, Apvienotajā Karalistē, ne normālos ekspluatācijas apstākļos, ne pēc tāda veida un apmēra avārijām, kādas aplūkotas vispārīgajos datos, nevienā citā dalībvalstī neradītu tādu ūdens, augsnes vai gaisa telpas radioaktīvo piesārņojumu, kas varētu būtiski ietekmēt iedzīvotāju veselību, ņemot vērā drošības pamatstandartu direktīvās noteiktās normas.

Briselē, 2017. gada 7. novembrī Komisijas vārdā – Komisijas loceklis Miguel ARIAS CAÑETE

(1) Piemēram, saskaņā ar Līgumu par Eiropas Savienības darbību sīkāk būtu jāvērtē vidiskie aspekti. Komisija orientējoši vērš uzmanību uz noteikumiem Direktīvā 2011/92/ES par dažu sabiedrisku un privātu projektu ietekmes uz vidi novērtējumu, kura grozīta ar Direktīvu 2014/52/ES; tāpat šeit minama Direktīva 2001/42/EK par noteiktu plānu un programmu ietekmes uz vidi novērtējumu, kā arī Direktīva 92/43/EEK par dabisko dzīvotņu, savvaļas faunas un floras aizsardzību un Direktīva 2000/60/EK, ar ko izveido sistēmu Kopienas rīcībai ūdens resursu politikas jomā.

(2) Radioaktīvo atkritumu apglabāšana Komisijas 2010. gada 11. oktobra Ieteikuma 2010/635/Euratom par Euratom līguma 37. panta piemērošanu (OV L 279, 23.10.2010., 36. lpp.) 1. punkta izpratnē.

(3) Padomes 1996. gada 13. maija Direktīva 96/29/Euratom, kas nosaka drošības pamatstandartus darba ņēmēju un iedzīvotāju veselības aizsardzībai pret jonizējošā starojuma radītajām briesmām (OV L 159, 29.6.1996., 1. lpp.), un Padomes 2013. gada 5. decembra Direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom (OV L 13, 17.1.2014., 1. lpp.), kura stājas spēkā no 2018. gada 6. februāra.